wickkiey/tamil-wikipedia-markdown huggingface dataset:
# மலேசியா–புரூணை எல்லை


**மலேசியா–புரூணை எல்லை** (ஆங்கிலம்: *Malaysia–Brunei Border*; மலாய்: *Sempadan Malaysia–Brunei*; என்பது போர்னியோ தீவில் மலேசியா, புரூணை நாடுகளைப் பிரிக்கும் அனைத்துலக எல்லையாகும். இந்த எல்லை 528.45 கிமீ (328.36 மைல்) நில எல்லையையும், இரு நாடுகளின் கடற்கரையிலிருந்து தென் சீனக் கடலில் உள்ள கண்டத் திட்டு விளிம்பு வரை நீண்டு செல்லும் அளவிற்கு, கணிசமான கடல் எல்லைகளையும் கொண்டுள்ளது.  

புரூணையின் 200 கடல் மைல், கண்ட அடுக்கு உரிமைகோரல், தென் சீனக் கடலின் ஒரு பகுதிக்கும் உரிமை கோருகிறது. இந்தச் செயல்பாடு சீனா, தைவான் மற்றும் வியட்நாம் ஆகிய நாடுகளின் பல உரிமைகோரல்களுக்கும் உட்படுகிறது. மலேசியாவும் அந்தப் பகுதியில் உரிமை கோரும் நாடாக உள்ளது. ஆனாலும், புரூணையுடனான இருதரப்பு உடன்படிக்கை என்பது புரூணையின் பிராந்திய நீர்நிலைகள் *(Territorial waters)* மீதான இருநாடுகளின் உரிமை கோரல்களுக்குத் தீர்வு கண்டுள்ளது.  

## எல்லை
கோலா லூரா எல்லைச் சாவடி]]  

-புரூணை மெங்காலாப் எல்லைச்சாவடி]]  
மேற்கிலிருந்து கிழக்கு நோக்கி, பாராம் ஆறு மற்றும் பெலாயிட் ஆறு *(Belait River)* ஆற்றுப் படுகைகளின் நீர்ப்பிடிப்பு, தஞ்சோங் பாராம் கிராமத்தில் இருந்து கிழக்கே ஆறு கடல் மைல்கள் (11 கிமீ) தொலைவில் தென்சீனக் கடலைச் சந்திக்கும் இடத்தில் புரூணை-மலேசியா எல்லை தொடங்குகிறது.  

பின்னர் இந்த எல்லை, இரண்டு ஆற்றுப் படுகைகளின் நீர்ப்பிடிப்புப் பகுதி வழியாக சுமார் 30 கி.மீ தூரம் பயணித்து பகலாயன் கால்வாய் *(Pagalayan Canal)* வரை செல்கிறது. பின்னர் அது மேலும் 44 கி.மீ தூரம் வரையில் சென்று தேராஜா மலைகளுக்குச் *(Teraja Hills)* செல்கிறது.  

### பாராம் ஆறு–லிம்பாங் ஆறு
அங்கிருந்து, இந்த எல்லை ஒருபுறம் பெலாயிட் ஆறு *(Belait River)* மற்றும் டுத்தோங் ஆறுகளுக்கும்; மறுபுறம் பாராம் ஆறு மற்றும் லிம்பாங் ஆறு ஆகிய இரு ஆறுகளுக்கும் இடையிலான நீர்ப்பிடிப்புப் பகுதி வழியாகச் செல்கிறது. பின்னர் அது புரூணை மற்றும் லிம்பாங் ஆற்றுப் படுகைகளின் நீர்ப்பிடிப்புப் பகுதி வழியாகச் சென்று, சுங்கை மெண்டாவுன் *(Sungai Mendaun),* சுங்கை மெலாய்ஸ் *(Sungai Melais)* மற்றும் சுங்கை மெனுங்குல் *(Sungai Menunggul)* வழியாக நுழைந்து புரூணை விரிகுடாவின் கழிமுகம் வரை செல்கிறது.  

மலேசியாவிற்கும் புரூணையின் டெம்புரோங்கு மாவட்டத்திற்கும் (இது புரூணையின் மற்ற பகுதியிலிருந்து பிரிக்கப்பட்டுள்ளது) இடையிலான நில எல்லை பாண்டருவான் ஆற்று கழிமுகத்தில் *(Pandaruan River)* தொடங்கி; அந்த ஆற்றின் தொடக்கம் வரையிலான நீளத்திற்கும் செல்கிறது. பின்னர், அது ஒருபுறத்தில் டெம்புரோங்கு ஆற்றுக்கும், மறுபுறம் லிம்பாங் ஆறு மற்றும் துருசான் ஆறுகளுக்கும் இடையிலான நீர்ப்பிடிப்புப் பகுதியில் ஓடி புரூணை விரிகுடாவை அடையும் வரை செல்கிறது.  

இந்த எல்லையின் வடக்கு முனையம் 1958-ஆம் ஆண்டு சரவாக் (எல்லைகளின் வரையறை) செயலாட்சியர் *(Sarawak Definition of Boundaries)* நிறுவிய ஆயத்தொலைவுகளின் அடிப்படையில், சுங்கை பங்காவின் முகப்பில் அமைந்துள்ளது.
# ஒசே மார்ட்டீனசு அல்காந்தரா


**ஒசே மார்ட்டீனசு அல்காந்தரா** (*José Martínez Alcántara*, பிறப்பு: 31 சனவரி 1999) பெரு நாட்டைச் சேர்ந்த ஒரு சதுரங்கப் பேராதன் ஆவார். இவர் 2024 முதல் மெக்சிக்கோவைப் பிரதிநிதித்துவப்படுத்துகிறார்.  

மார்ட்டீனசு 2017 இல் 18-அவைக்குக் குறைவானோருக்கான உலக சதுரங்க வாகைப் போட்டியில் வெற்றி பெற்றார்.  

இவர் எக்குவாடோரில் நடைபெற்ற தென்னமெரிக்க வலயச் சுற்றில் 7.5/9.0 புள்ளிகள் பெற்று 2019 சதுரங்க உலகக்கோப்பைப் போட்டியில் விளையாடத் தகுதி பெற்றார். அங்கு முதற்சுற்றில் திமீத்ரி யாக்கோவென்கோவிடம் தோற்றார். 2021 இல், அமெரிக்க மாசுட்டர்சு சதுரங்க வாகைப் போட்டியில் முதலாமிடத்திற்கான போட்டியில் சமப்படுத்தினார்.  

2025 சதுரங்க உலகக் கோப்பை போட்டியில், முதற்சுற்றில் ஐசாக் ஹக் ஐயும், இரண்டாம் சுற்றில் வெலிமிர் இவிச்சையும், மூன்றாம் சுற்றில் நோதிர்பெக் அப்துசத்தாரோவையும் வென்றார். பின்னர் நான்காம் சுற்றில் அலெக்சி சரணாவையும், ஐந்தாம் சுற்றில் பென்டலா ஹரிகிருஷ்ணனையும் வென்று காலிறுதிக்குத் தகுதி பெற்றார். ஆனாலும் காலிறுதியில் சவோகிர் சிந்தாரோவ்விடம் தோற்று வெளியேறினார்.
# பிசுவாஜித் தாய்மாரி


## தனிப்பட்ட வாழ்க்கை
அசாமில் உள்ள பக்சா மாவட்டத்தின் சுவாக்பூரில் சுரேந்திர தாய்மாரி மற்றும் பெடாப் தாய்மாரி ஆகியோருக்கு மகனாக பிசுவஜித் தாய்மாரி பிறந்தார். இவர் கோக்ரஜார் கல்லூரியில் உயர்நிலைக் கல்வியை முடித்தார். இவர் திசம்பர் 4, 1999 அன்று மினா பிரம்மா தாய்மாரியை மணந்தார்.  

## வகித்த பதவிகள்
தாய்மாரி வகித்த அரசியல் பதவிகள்:  

- 2001–2006 – அசாம் சட்டமன்ற உறுப்பினர்
- 2006–2008 – தலைவர், அசாம் அபெக்ஸ் நெசவாளர்கள் மற்றும் கைவினைஞர்கள் கூட்டுறவு கூட்டமைப்பு நிறுவனம், அசாம் அரசு
- ஏப்ரல் 2008 முதல் நவம்பர் 2021 வரை – மாநிலங்களவை உறுப்பினர்
- செப்டம்பர் 2010 – உறுப்பினர், துணைச் சட்டமியற்றல் குழு
- மே 2008 முதல் மே 2009 வரை - போக்குவரத்து, சுற்றுலா மற்றும் கலாச்சாரக் குழுவின் உறுப்பினர்.
- மே 2008 முதல் மே 2009 வரை - இரயில்வே அமைச்சகத்திற்கான ஆலோசனைக் குழு உறுப்பினர்.
- ஆகஸ்ட் 2009 முதல் 2015 வரை – உறுப்பினர், இரயில்வே அமைச்சகத்திற்கான ஆலோசனைக் குழு
- ஆகத்து 2009 முதல் 2015 வரை – உறுப்பினர், ரசாயனங்கள் மற்றும் உரங்கள் குழு.
- 2021–முதல்– அசாம் சட்டமன்ற உறுப்பினர்
- 2021–முதக்– அசாம் சட்டமன்ற சபாநாயகர்
# புரதப்பீழை


. இது பஞ்சு போன்றத் தோற்றத்தைப் பெறுவதுடன், மூளையிலுள்ள பஞ்சு போன்ற இழையங்களைத் தாக்கி அழிக்கிறது.]]  
**புரதப்பீழை** (*prion*, **பிரீயான்**), என்பது தவறாக மடிக்கப்பட்ட, முறைவடிவம்பெறா அல்லது ஒழுங்கற்ற புரதமாகும், இது அதே புரதத்தின் இயல்பான மாறுபாடுகளில் தவறாக மடிப்பைத் தூண்டுகிறது, இது உயிரணு இறப்பிற்குத் வழிவகுக்கிறது. புரதப்பீழைகள் பரவக்கூடிய பஞ்சியத் தோற்ற மூளைவீக்கம் (TSEs) எனப்படும் பிரீயான் நோய்களுக்குக் காரணமாகின்றன, இவை மனிதர்களையும் விலங்குகளையும் பாதிக்கும் ஆபத்தான, பரவக்கூடிய நரம்புச் சீரழிவு நோய்களாகும். இந்தப் புரதங்கள் மரபணு மாற்றங்கள் காரணமாகவோ அல்லது ஏற்கனவே தவறாக மடிக்கப்பட்ட புரதத்திற்கு வெளிப்படுவதன் மூலமாகவோ, அவ்வப்போது தவறாக மடிந்து போகலாம். இது மற்றப் புரதங்களில் தவறாக மடிப்பைப் பரப்பக்கூடிய அசாதாரண முப்பரிமாண அமைப்புக்கு வழிவகுக்கும்.  

பிரீயான் என்ற சொல் 'புரதத்தாலான தொற்றுத் துகள்' என்ற சொற்களில் இருந்து பெறப்பட்டது. பிரீயான்கள் கருவமிலங்களைக் (டி. என். ஏ. அல்லது இரைபோ கருவமிலம்) கொண்டிருப்பதில்லை. மூளையின் அமைப்பு அல்லது நரம்புத் திசுக்களைப் பாதிப்பதன் மூலம் இவை நோய்களை ஏற்படுத்துகின்றன. எ.கா. குயிட்ஸ்பெல்ட் ஜேக்கப் நோய்.  

புரதப்பீழைகளில் எந்த ஒரு மரபுப் பொருளும் இல்லை என்பதனால், இவை ஏனைய நோய்க்காரணிகளிடம் இருந்து முரண்பட்டிருக்கின்றன. தீநுண்மியைப் போன்று இவையும் நோய் உண்டாக்கும் ஒரு காரணியாக இருப்பினும், தீநுண்மிகள் மரபுப் பொருளான டி. என். ஏ. அல்லது ஆர்.என்.ஏ யைக் கொண்டிருப்பதனால், அவற்றிலிருந்து இவை வேறுபடுகின்றன. புரதப்பீழைகள் சில முறைவடிவம்பெறா அல்லது ஒழுங்கற்ற புரதப்பொருளால் ஆக்கப்பட்டு, இவ்வகையான ஒழுங்கற்ற புரதத்தைக் கடத்தும் தன்மையைப் பெற்றிருப்பதனால், மனிதர்களிலோ அல்லது வேறு விலங்குகளிலோ இறப்பை ஏற்படுத்தக்கூடிய தொற்றும் தன்மை கொண்ட தொற்றுநோய்களை உருவாக்குகிறது. இவ்வகையான ஒழுங்கற்ற புரதங்கள் புரத மடிப்படைதல் மூலம் ஏற்படுகிறது. ஒழுங்கற்ற புரதங்கள் இழையங்களில் மாறுதல்களை உண்டுசெய்து, அவை நோயாக உருவெடுக்கின்றன. பொதுவாக மனிதரில் இவ்வகையான புரதப்பீழைகளால் நரம்பணுவின் அமைப்பு, தொழிற்பாடு ஆகியவற்றில் பாதிப்பு ஏற்பட்டு நரம்பணுச்சிதைவு நடைபெற்று, நரம்பணுக்கள் இறப்பதுவரை செல்லக் கூடிய நரம்பணுச்சிதைவு நோய்கள் ஏற்படுகின்றன.
# புரோட்டோசெல்

ஒரு புரோட்டோசெல் என்பது சுயமாக ஒழுங்கமைக்கப்பட்ட, உள்ளார்ந்த முறையில் வரிசைப்படுத்தப்பட்ட, கோள வடிவ லிப்பிட்களின் தொகுப்பாகும், இது உயிர் தோன்றியபோது செல்களுக்கு அடிப்படை முன்னோடியாக முன்மொழியப்பட்டது.ஒரு புரோட்டோசெல் என்பது அபியோஜெனீசிஸில் ஒரு முன்-செல் ஆகும், மேலும் இது ரைபோசைம்கள் போன்ற எளிய உயிரியல் ரீதியாக பொருத்தமான மூலக்கூறுகளைக் கொண்ட ஒரு அடங்கிய அமைப்பாகும், மேலும் இது ஒரு எளிய சவ்வு அமைப்பில் இணைக்கப்பட்டுள்ளது - சுற்றுச்சூழலிலிருந்தும் பிற நபர்களிடமிருந்தும் அந்த அமைப்பை தனிமைப்படுத்துகிறது - எளிய கொழுப்பு அமிலங்கள், கனிம கட்டமைப்புகள் அல்லது பாறை-துளை அமைப்பைக் கொண்டதாகக் கருதப்படுகிறது.  

## கண்ணோட்டம்

உயிரின் தோற்றத்தில் பிரிவுமயமாக்கல் முக்கியமானது. சவ்வுகள் வெளிப்புற சூழலில் இருந்து தனித்தனியாக இருக்கும் மூடப்பட்ட பெட்டிகளை உருவாக்குகின்றன, இதனால் செல்லுக்கு செயல்பாட்டு ரீதியாக சிறப்பு நீர்வெளிகளை வழங்குகின்றன. சவ்வுகளின் லிப்பிட் இரட்டை அடுக்கு பெரும்பாலான ஹைட்ரோஃபிலிக் மூலக்கூறுகளுக்கு (நீரால் கரைக்கப்படுகிறது) ஊடுருவ முடியாததாக இருப்பதால், நவீன செல்கள் சவ்வு போக்குவரத்து அமைப்புகளைக் கொண்டுள்ளன, அவை ஊட்டச்சத்து உறிஞ்சுதலையும் கழிவுகளை ஏற்றுமதி செய்வதையும் அடைகின்றன.இந்த மூலக்கூறு கூட்டங்களின் வளர்ச்சிக்கு முன்பு, புரோட்டோசெல்கள் ஆம்பிஃபிலிக் மூலக்கூறுகளைப் பயன்படுத்தி சவ்வு கடத்தல் மற்றும் சுய-இனப்பெருக்கம் போன்ற செல்லுலார் செயல்பாடுகளுக்கு பொருத்தமான வெசிகல் இயக்கவியலைப் பயன்படுத்தியிருக்கலாம். பழமையான பூமியில், கரிம சேர்மங்களின் ஏராளமான வேதியியல் எதிர்வினைகள் வாழ்க்கையின் மூலப்பொருட்களை உற்பத்தி செய்தன.இந்த பொருட்களில், மூலக்கூறு கூட்டத்திலிருந்து செல்லுலார் வாழ்க்கைக்கு பரிணாம வளர்ச்சியில் ஆம்பிஃபிலிக் மூலக்கூறுகள் முதல் பங்களிப்பாளராக இருக்கலாம்
# அம்பேமொகர்



**அம்பேமொகர்** *(Ambemohar)* என்பது இந்தியாவின் மகாராட்டிர மாநிலத்தின் மேற்குத் தொடர்ச்சி மலைகளின் அடிவாரத்தில் வளர்க்கப்படும் ஒரு மணம் கொண்ட பாரம்பரிய நெல் வகையாகும்.  

## வரலாறு மற்றும் சொற்பிறப்பியல்
அம்பேமொகர் என்ற சொல்லுக்கு மராத்திய மொழியில் மாம்பழப் பூ என்று பொருள். மேலும் இதன் அரிசி மாம்பழப் பூக்களை நினைவூட்டும் வலுவான மணத்தைக் கொண்டுள்ளது எனவும், எனவே இந்த நெல் இரகத்தை ஒரு நூற்றாண்டுக்கு முன்பு புனே மாவட்டத்தின் முல்சி பகுதியில் சுமார் 54,000 டன் அளவிற்கு இந்த வகையை உற்பத்தி செய்யப்பட்டது.  

## சாகுபடி
இந்த நெல் வகை குறைந்த மகசூல் தரும் (1.9 டன் / எக்டேர்). நன்கு அறியப்பட்ட பாசுமதி அரிசியுடன் ஒப்பிடும்போது தானியங்கள் குட்டையாகவும் (5.5 மிமீ) அகலமாகவும் (2.2 மிமீ) இருக்கும். இரண்டு வகைகளும் ஒரே மாதிரியான மணத்தைக் கொண்டுள்ளன. எனவே இந்த வகை பாசுமதி போன்ற நறுமண அரிசி வகைகளில் சேர்க்கப்பட்டுள்ளது. இதன் சமைத்த தானியங்கள் எளிதில் உடைந்து ஒன்றாக ஒட்டிக்கொள்ளும் தன்மையைக் கொண்டுள்ளன.  

## தொடர்புடைய வகைகள்
மற்ற நெல் வகைகளுடன் ஒப்பிடும்போது அம்பேமொகர் குறைந்த மகசூல் தரக்கூடியது, ஏனெனில் இது நோய்களுக்கு ஆளாகக்கூடியது. இந்த அம்பேமொகர் நெல் இரகத்திலிருந்து பிறந்த "இந்திராயாணி" எனப்படும் கலப்பினமானது 1987 இல் வெளியிடப்பட்டது. இது லோணாவ்ளா லோனாவாலா அருகே உள்ள நெல் ஆராய்ச்சி மையத்தால் உருவாக்கப்பட்டது. புலே மாவல் மற்றும் புலே சம்ருதி போன்ற புதிய நெல் வகைகளை உருவாக்கும் வகையில் இந்திரயாணியும் மாற்றியமைக்கப்பட்டுள்ளது.  

## பயன்கள்

அம்பேமொகர் அரிசியில், குழந்தைகள், முதியவர்கள் மற்றும் நோயாளிகளுக்கு 'பட்டாச்சி பெஜ்' (அரிசி கஞ்சி) எனப்படும் அரிசி மற்றும் பால் கலந்த அடர்த்தியான சூப்பை தயாரிக்கப் பயன்படுகிறது. இந்த அரிசி சமய வழிபாடு மற்றும் திருமண விழாக்களிலும் பயன்படுத்தப்படுகிறது. புனே மாவட்டத்தின் முல்சி பகுதியில், மகர சங்கராந்தி பண்டிகையின் போது தயாரிக்கப்படும் ஒரு பாரம்பரிய உணவுப் பொருளான 'வபோலியா' தயாரிக்கப் பயன்படுகிறது. இந்த அரிசி மென்மையான இட்லி மற்றும் மொறுமொறுப்பான தோசை தயாரிக்கப் பயன்படுகிறது. மராத்தி மொழியில் குர்முரே எனப்படும் பொரி அரிசி தயாரிக்கவும் இது பயன்படுத்தப்படுகிறது. அரிசியிலிருந்து வரும் தவிடு எண்ணெய் பிரித்தெடுப்பதற்கும் அல்லது காளான் வளர்ப்பிற்கும் பயன்படுத்தப்படுகிறது.  

## புவியியல் குறியீடு
சயாத்ரி மலைத்தொடரின் கிழக்கு அடிவாரத்தில் உள்ள புனே மாவட்டத்தின் முல்சி தாலுகா துணைப்பிரிவுக்கு அம்பேமொகருக்கான புவியியல் சார்ந்த குறியீடு வழங்கப்பட்டுள்ளது. மேலும் முல்சி தாலுகா சக்யாத்ரி மலைத்தொடர்களால் சூழப்பட்டிருப்பதால், நறுமணமுள்ள அம்பேமோகர் அரிசியை பயிரிடுவதற்கு ஏற்ற சூழ்நிலையை இது உருவாக்குகிறது.
# தீபிகா ரெட்டி


**தீபிகா ரெட்டி** (*Deepika Reddy*) தெலங்காணாவைச் சேர்ந்தவர்.இவர் இந்தியப் பாரம்பரிய நடனமான குச்சிப்புடி நடனக்கலைஞரும், நடன இயக்குநரும், நடன ஆசிரியரும் ஆவார். குச்சிப்புடிக்காக 2017 ஆம் ஆண்டில் சங்கீத நாடக அகாதமி விருதைப் பெற்றார். ஜூலை 2022 முதல் டிசம்பர் 2023 வரை தெலங்காணா மாநில சங்கீத நாடக அகாதமியின் தலைவராக பணியாற்றினார்.  

## வாழ்க்கை வரலாறு
தீபிகா ரெட்டி 1965 செப்டம்பர் 15 அன்று இந்தியாவின் தெலங்காணா மாநிலத்தின் ஐதராபாத்தில் பிறந்தார். இவரது தந்தை வி. ஆர். ரெட்டி, இந்தியாவின் கூடுதல் தலைமை அரசு வழக்கறிஞராகவும், தலைமை வழக்கறிஞராகவும் ஆந்திரப் பிரதேசத்தின் ஒருங்கிணைந்த வழக்கறிஞராகவும், இந்திய வழக்குறைஞர்கள் சங்கத்தின் தலைவராகவும் இருந்தார். இவரது தாயார் இராதிகா ரெட்டி ஒரு பாரம்பரிய நடனக் கலைஞராக இருந்தார். இவர் 1961 ஆம் ஆண்டில் இரவீந்திர பாரதியின் தொடக்க விழாவிற்காக *சித்ராங்கதா* என்ற பாலேவில் முக்கியக் கதாபாத்திரத்தில் நடித்தார். இவரது தாத்தா நுகலா இராமச்சந்திர ரெட்டி, ஒரு சுதந்திர போராட்ட வீரர் ஆவார். மேலும், ஒருங்கிணைந்த ஆந்திராவின் நான்கு முறை அமைச்சரவை அமைச்சராக பணியாற்றினார்.  

தீபிகா ரெட்டி தொழிலதிபர் சியாம்கோபால் ரெட்டி என்பவரை மணந்தார். இவர்களுக்கு இரட்டைக் குழந்தைகள் உள்ளனர். குச்சிப்புடி நடனக் கலைஞரான இவரது ஒரு மகள் பாரம்பரிய இசைப்பாடகியுமாவார்.  

## தொழில் வாழ்க்கை
தீபிகா ரெட்டி தனது 6 வயதில் நடனமாடத் தொடங்கினார். 1976 ஆம் ஆண்டில் இரவீந்திர பாரதி கலையரங்கில் இவரது அரங்கேற்றம் இருந்தது. அங்கு தீபிகா அப்போதைய முதலமைச்சருக்கு முன்னால் நிகழ்ச்சியை நிகழ்த்தினார். திருமணத்திற்குப் பிறகு, இவர் வேம்பதி சின்ன சத்யத்திடம் பயிற்சி பெற்றார்.  

2000 ஆம் ஆண்டில், குச்சிப்புடி நடனக் கலையைப் பாதுகாக்கவும் அனுப்பவும் தீபாஞ்சலி என்ற நிறுவனத்தை தீபிகா நிறுவினார். இந்நிறுவனத்தில் நூற்றுக்கணக்கான மாணவர்களுக்கு பயிற்சி அளித்துள்ளார். அவர்களில் பலர் தேசிய மற்றும் சர்வதேச அளவில் நிகழ்ச்சிகளை நிகழ்த்தியுள்ளனர். சமூக மற்றும் பொருளாதார ரீதியாக பின்தங்கிய குழந்தைகளுக்கும் இவர் பயிற்சி அளித்துள்ளார்.  

## குறிப்பிடத்தக்க நிகழ்ச்சிகள்
தீபிகா ரெட்டி கஜுராஹோ, கொனார்க், அம்பி, ஆயிரம் தூண் ஆலயம், ராமப்பா கோயில், மாமல்லபுரம் மற்றும் கோல்கொண்டா ஆகிய இடங்களில் தனது நாட்டிய நிகழ்ச்சிகளை நிகழ்த்தியுள்ளார். 2024 இல் அயோத்தி இராமர் கோயிலிலும், 2025 இல் கும்பமேளாவிலும் நிகழ்ச்சிகளை நிகழ்த்தினார்.பெர்லினில் நடந்த இந்திய விழா, இலங்கை நாடாளுமன்றம், உருசியாவில் உள்ள போல்ஷோய் அரங்கம், பேங்காக் மற்றும் தென் கொரியாவில் நடந்த இந்தியத் திருவிழாக்கள் உட்பட பல நடன விழாக்களில் நிகழ்ச்சிகளை நிகழ்த்தியுள்ளார்.  

## விருதுகளும் கௌரவங்களும்

- தேசிய சங்கீத நாடக அகாதமி விருது-2017
- ஆந்திரப் பிரதேச அரசின் கலா ரத்னா விருது -2007
- அக்கினேனி நாகேஸ்வர ராவ் சுவர்ண கங்கணம்-2011
- சத்குரு ஸ்ரீ தியாகபிரம்மம் ஆராதனை கைங்கர்ய அறக்கட்டளை வழங்கிய நடராஜ சம்மான்-2016

தெலங்காணா சங்கீத நாடக அகாதமியின் முன்னாள் தலைவராக தீபிகா ரெட்டி இருந்தார். தில்லியில் உள்ள சங்கீத நாடக அகாதமியின் நிர்வாகக் குழு உறுப்பினராக இருந்த இவர், தெலங்காணா மாநில விருதுகள், கஜுராஹோ நடன விழா, தெலுங்கான மாநில மகளிர் தின விருதுகள் மற்றும் தரப்படுத்தப்பட்ட தூர்தர்ஷன் நடனக் கலைஞர்களுக்கான குழு ஆகியவற்றிற்கான தேர்வுக் குழுக்களில் உறுப்பினராக இருந்தார். தீபிகா பிராந்திய திரைப்பட தணிக்கைக் குழுவில் உறுப்பினராகவும், நந்தி மாநில திரைப்பட விருதுகளின் நடுவர் குழுவில் உறுப்பினராகவும், சர்வதேச குழந்தைகள் திரைப்பட விழாவின் கலாச்சாரக் குழுவின் முன்னாள் தலைவராகவும் இருந்தார்.
# எய்லி குப்பி


**எய்லி குப்பி** என்பது எத்தியோப்பியாவின் அஃபார் பிரதேசத்தில் அமைந்துள்ள ஒரு கேடய எரிமலை ஆகும். இது எர்டா அலே மலைத்தொடரின் தெற்கே உள்ள எரிமலையாகும். 2025 நவம்பர் வரை, இந்த எரிமலையின் ஹோலோசீன் சகாப்த வெடிப்புகள் பற்றிய எந்த பதிவும் இல்லை. இருப்பினும் இப்பகுதி தொலைதூரத்தில் உள்ளதால் இதன் வெடிப்புகள் பற்றிய பதிவுகளில் இல்லாமல் போயிருக்கலாம். ஒரு கால் ஹோலோசீன் சகாப்தத்தில் இந்த எரிமலையில் வெடிப்புகள் ஏற்பட்டிருக்கலாம், ஆனால் அவை பற்றிய வரலாற்று பதிவுகள் ஏதும் இல்லை. மேலும் இதன் வெடிப்புகள் குறித்து போதுமான அளவு ஆய்வு செய்யப்படவில்லை.  

## 2025 எரிமலை வெடிப்பு
2025 நவம்பர் 23 அன்று, துலூஸ் எரிமலை சாம்பல் ஆலோசனை மையம் (VAAC) ஒரு எரிமலை வெடிப்பு நடந்து வருவதாகவும், செயற்கைக்கோள் படங்களில் சாம்பல் புகைமூட்டம் கண்டறியப்பட்டதாகவும் ஒரு செய்திக்குறிப்பை வெளியிட்டது. ஆரம்ப வெடிப்பு 08:30 UTC மணிக்கு ஏற்பட்டதாகவும், சாம்பல் புகைமூட்டம் உயரத்தை எட்டியதாகவும் கூறப்படுகிறது. இதன் சாம்பல் புகைமண்டலம் பின்னர் யெமன், ஓமான் உட்பட அறபுத் தீபகற்பம் முழுவதும் நகர்ந்து இந்தியாவிற்குள்ளும் நுழைந்தது, இதனால் வானூர்தி போக்குவரத்தில் தடை ஏற்பட்டது. 20:00 UTC வாக்கில், எரிமலை வெடிப்பகள் நின்றுவிட்டதாகக் கருதப்படுகிறது.  

எரிமலை வெடிப்பைத் தொடர்ந்து, சில இடங்களில் காற்றின் தரத்தில் பாதிப்புகள் ஏற்படுதல் மற்றும் காற்றில் மிதக்கும் சாம்பல் படலத்தால் வானூர்திப் பயணத்தில் பாதிப்புகள் ஏற்படுதல் குறித்து கவலைகள் எழுந்தன. இருப்பினும், எரிமலை வெடிப்பு ஏற்பட்ட இடத்திலிருந்து வெகு தொலைவில் குறிப்பிடத்தக்க பாதிப்புகள் ஏதும் ஏற்பட்டதாக எந்த செய்தியும் இல்லை.
# எர்டா அலே மலைத்தொடர்



, 2009]]  
**எர்டா அலே மலைத்தொடர்** (*Erta Ale Range*) என்பது எத்தியோப்பியாவின் அஃபார் பிரதேசத்தில் உள்ள அஃபார் முக்கோணப் பகுதியில் உள்ள மிக முக்கியமான எரிமலைச் சங்கிலித் தொடராகும். இது பெரும்பாலும் கேடய எரிமலைகளைக் கொண்டுள்ளது.  

இந்த மலைத்தொடரின் ஒரு முக்கிய அம்சமாக செயல்நிலையில் உள்ள எரிமலையான எர்டா அலே உள்ளது. இந்த மலைத்தொடரின் மிக உயரமான எரிமலை அலே பாகு ஆகும். இது கடல் மட்டத்திலிருந்து 1,031 மீ (3,383 அடி) உயரத்தில் உள்ளது. பெயரிடப்பட்ட பிற சிகரங்களில் (அவற்றின் உயரங்களுடன்) அலு (429 மீ (1,407 அடி)), டலாஃபில்லா (578 மீ (1,896 அடி)), போரலே அலே (668 மீ (2,192 அடி)) ஆகியவை அடங்கும். கடந்த 12,000 ஆண்டுகளுக்குள் முதல் முறையாக தெற்கு திசையில் உள்ள எய்லி குப்பி (493 மீ (1,617 அடி)) 2025 நவம்பர் 23 அன்று வெடித்ததாக அறிவியல் ஆதாரங்கள் தெரிவிக்கின்றன.  

## எர்டா அலே
எர்டா அலே எத்தியோப்பியாவின் மிகவும் செயல்நிலையில் உள்ள ஒரு எரிமலையாகும். அதன் மிக உயர்ந்த புள்ளி 613 மீ (2,011 அடி) உயரத்தை எட்டுகிறது. இது இப்பகுதியில் உள்ள பல கேடய எரிமலைகளில் இதுவும் ஒன்றாகும். மேலும் இது 50 கிமீ (31 மைல்) அகலமும் 1.6 கிலோமீட்டர் (1 மைல்) நீள்வட்ட உச்சிப் பகுதியையும் பல செங்குத்தான குழிகளையும் கொண்டுள்ளது. எப்போதும் செயல்நிலையில் உள்ள குழிகள் அவற்றின் எரிமலை ஏரிகளுக்கு பெயர் பெற்றவை.
# பி. என். அகர்வால்



பிசுவநாத் என். அகர்வால் (*Biswanath N. Agrawal*)(பிறப்பு அக்டோபர் 15,1944) என்பவர் இந்திய உச்ச நீதிமன்றத்தின் ஓய்வுபெற்ற நீதிபதி ஆவார். இவர் 1986 நவம்பரில் பாட்னா உயர்நீதிமன்றத்தில் நீதிபதியாக தனது நீதித்துறை சேவையைத் தொடங்கினார். பின்னர், 1999 நவம்பரில் ஒடிசா உயர்நீதிமன்றத்தின் தலைமை நீதிபதியாக பதவி உயர்வு பெற்றார். அக்டோபர் 19, 2000 அன்று இந்திய உச்ச நீதிமன்ற நீதிபதியாக பதவியேற்று 2009இல் பணி ஓய்வு பெற்றார். ஒரு மாநிலத்திலிருந்து மற்றொரு மாநிலத்திற்கு நீதிபதிகளை மாற்றும் தேசிய நீதித்துறை ஆணையத்தின் சட்டத்தை 2014இல் இவர் எதிர்த்தார். இதுகுறித்து கருத்து தெரிவிக்கையில்:  

## நீதித்துறை பணி
அகர்வால் 1944இல் பிறந்தார். இளங்கலைச் சட்டப் பட்டம் பெற்ற பின்னர் 1996ஆம் ஆண்டில் பாட்னா உயர்நீதிமன்றத்தில் வழக்குரைஞராகப் பயிற்சி மேற்கொண்டார். இவர் முக்கியமாக குடிமையியல், அரசியலமைப்பு விசயங்களில் பணியாற்றினார். இவர் 1986 நவம்பர் 17 அன்று பாட்னா உயர் நீதிமன்றத்தின் நீதிபதியாக நியமிக்கப்பட்டார். அகர்வால் 1999 நவம்பரில் ஒடிசா உயர்நீதிமன்றத்தின் தலைமை நீதிபதியாக நியமிக்கப்பட்டார். இதன்பிறகு அவர் அக்டோபர் 19,2000 அன்று இந்திய உச்ச நீதிமன்றத்தின் நீதிபதி பதவிக்கு உயர்த்தப்பட்டார்.
# தருண் சட்டர்ஜி



**தருண் சாட்டர்ஜி** (*Tarun Chatterjee*)(சனவரி 14,1945-சூலை 8, 2023) என்பவர் ஓர் இந்திய நீதிபதி ஆவார். இவர் இந்திய உச்ச நீதிமன்றத்தின் நீதிபதியாகவும், உத்தரப் பிரதேச மனித உரிமைகள் ஆணையத்தின் தலைவராகவும் பணியாற்றினார்.  

## ஆரம்பகால வாழ்க்கை
சட்டர்ஜி இளநிலை அறிவியல், இளங்கலைச் சட்டப் பட்டங்களைப் பெற்றுள்ளார். இவர் 1970இல் வழக்கறிஞராகப் பதிவு செய்தார். இவர் குடிமையியல், குற்றவியல், அரசியலமைப்பு விவகாரங்களில் கல்கத்தா உயர் நீதிமன்றத்தில் பயிற்சியைத் தொடங்கினார். 1990ஆம் ஆண்டு ஆகத்து 6ஆம் தேதி இதே உயர்நீதிமன்றத்தில் நிரந்தர நீதிபதியானார். 2003இல் அலகாபாத் உயர்நீதிமன்றத்தின் தலைமை நீதிபதியாக நியமிக்கப்பட்டார். சட்டர்ஜி 27 ஆகத்து 2004 அன்று இந்திய உச்ச நீதிமன்ற நீதிபதியாகப் பதவிக்கு உயர்த்தப்பட்டார். இவர் 14 சனவரி 2010 அன்று ஓய்வு பெற்றார். ஓய்வுக்குப் பிறகு இவர் உத்தரப் பிரதேச மனித உரிமைகள் ஆணையத்தின் தலைவரானார்.  

## சர்ச்சை
2010ஆம் ஆண்டில், காசியாபாத் மாவட்ட நீதிமன்றத்தில் மூன்றாம் மற்றும் நான்காம் வகுப்பு ஊழியர்களின் வருங்கால வைப்பு நிதி கணக்குகளிலிருந்து ரூ. 6.58 கோடி முறைகேடாக எடுக்கப்பட்ட வழக்கில் சட்டர்ஜி மீது குற்றம் சாட்டப்பட்ட வழக்கில் மத்திய புலனாய்வுப் பிரிவு அதிகாரிகள் சமர்ப்பித்த அறிக்கையை நீதிபதிகள் டி. கே. ஜெயின், வி. எசு. சிர்பூர்கர் மற்றும் ஜி. எசு. சிங்க்வி அடங்கிய அமர்வு ஆய்வு செய்தது. சட்டர்ஜி குற்றச்சாட்டுகளை மறுத்தார்.  

## தனிப்பட்ட வாழ்க்கை
சட்டர்ஜி கும்கும் சட்டர்ஜியை மணந்தார். இந்த இணையரின் மகன் அனிருத்தா சட்டர்ஜி. இவர் கொல்கத்தா உயர்நீதிமன்றத்தில் வழக்கறிஞராக உள்ளார். சட்டர்ஜி தனது 78ஆவது வயதில் சூலை 8, 2023 அன்று காலமானார்.
# விழும் பூனையின் தற்காப்பு


* - எட்டியென்-ஜூல்ஸ் மேரியின் காலவரிசை ஒளிப்படத்தில் பிடிக்கப்பட்ட படங்கள் ( *நேச்சர்'' இதழில் காட்டப்பட்டுள்ளது, 1894)]]  
**பூனையின் நேர்நிமித்துத் தெறிவினை** (*Cat righting reflex*) என்பது, தவறி விழும் பூனை தன் கால்களை கீழ்நோக்கித் திருப்ப மேற்கொள்ளும் ஒரு செயல் திறனாகும். இந்த அனிச்சைத் திறன் பூனைகளுக்கு 3–4 வார வயதில் தோன்றத் தொடங்கி, 6–9 வாரங்களில் முழுமையடைகிறது. பூனைகளுக்கு வழக்கத்திற்கு மாறாக நெகிழ்வான முள்ளந்தண்டு நிரல் உள்ளதும், செயல்பாடு காறை எலும்பு இல்லாததால் இதைச் செய்ய முடிகிறது. இதற்கு வால் உதவுவதாகத் தெரிகிறது, ஆனால் வால் இல்லாத பூனைகளும் இந்தத் திறனைக் கொண்டுள்ளன. ஏனெனில் பூனை பெரும்பாலும் அதன் கால்களை நகர்த்துவதன் மூலமும், அதன் முள்ளந்தண்டு நிரலை ஒரு குறிப்பிட்ட வகையில் திருப்புவதன் மூலமும் தன்னை தற்காத்துக் கொள்கிறது.  

இந்த அனிச்சை செயலுக்கு பூனைகள் மிகவும் பிரபலமான எடுத்துக்காட்டாக இருந்தாலும், கீழே விழுகையில் இவை மட்டுமே திரும்பும் திறனைக் கொண்டவை என்று எண்ண முடியாது. இதே திறனை முயல்கள், எலிகள், பல்லிகள் மற்றும் கணுக்காலிகள் (எ.கா. குச்சி பூச்சிகள் ) போன்ற சில சிறிய முதுகெலும்பற்ற உயிரினங்களிடமும் காணப்படுகின்றன.  

## நுட்பம்

யிலும் ஈர்ப்பு விசை இல்லாமலும் விழும் பூனைகள்]]  
பார்வையிலோ அல்லது அவற்றின் அங்கண மண்டலத்தைப் பயன்படுத்தியோ ( உள் காதில் ) மேலிருந்து கீழாகக் தான் விழுவதை உணர்ந்த பிறகு, பூனைகள் கீழ்நோக்கி முகத்தைத் திருப்புகின்றன. கோண உந்த மாறாவிதி என்னும் இயற்பியல் விதியின் கீழ் இந்த முக்கிய படிகளைப் பயன்படுத்தி லாவகமாக இதைச் சாதிக்கின்றன:  

1. உடலில் இடுப்புக்கு மேல் உள்ள பாதியை ஒரு திசையிலும், கீழ்பாதி உடலை அதற்கு எதிர் திசையிலும் சுழற்றி நடுவில் வளைக்கிறது.
1. உடலின் முன் பாதியின் நிலைமத் திருப்புத்திறனைக் குறைக்க அவற்றின் முன் கால்களை உடலை ஒட்டி வைத்துக் கொள்வதால், அதன் திருப்புத் திறன் குறைகிறது எனவே உடலின் மேல்பாகம் அதிக கோணத்தில், அதாவது அவற்றின் முன்பாகத்தை 90° வரை சுழற்ற இயலும். அதேசமயம் அது தன் பின்புற கால்களையும், வாலையும் நீட்டி வைத்துக் கொள்கின்றன. இதனால் பின்பாகத்தின் திருப்புத் திறன் கூடுதலாக இருக்கும், அதாவது பின்புறப் பாதி எதிர் திசையில் 10° வரை சுழலும். இதன்மூலம் கோண உந்தம் மாறாமல் இருக்கும்.
1. அதேபோல இரண்டாவது நிலையில் சுழலும்போது முன்புறக் கால்களை நன்கு நீட்டியும், பின்புறக் கால்களை உடலை நோக்கி நன்கு மடித்தும் கொள்கின்றன. இவ்வாறான நிலையில் முதலில் முன்னங்கால்கள் தரையைத் தொட்டபிறகே பின்னங்கல்கள் தரையைத் தொடும். கால்கள் முதலில் தரையைத் தொட்டு, கால்கள் மடங்கிச் சில மில்லி நொடிகள் கழித்து, உடல் தரையில் படுவதால் உந்து விசை குறைவாகவே இருக்கும். மாறாக தரையில் உடல் முதலில் பட்டால் அதன் உந்துவிசை மிக்க் கூடுதலாகி உடலின் உள்ளுருப்புகளுக்கு சேதம் ஏற்படும்.

சிலசமயங்களில் பூனை அந்தரத்தில் முழுமையான 180° சுழற்சியை முடிக்க இரண்டு மற்றும் மூன்று படிகளை மீண்டும் மீண்டும் செய்ய வேண்டியிருக்கும்.  

## முனைய வேகம்
பூனைகள் விழுவதால் அதன் உடல் பாதிக்கப்படாமல் இருக்க மேலும் சில அம்சங்களை அவற்றின் உடல் கொண்டுள்ளன. அதாவது அவற்றின் சிறிய உடல் அளவு, லேசான எலும்பு அமைப்பு, அடர்த்தியான முடி ஆகியவை அதன் திசை வேகத்தைக் குறைக்கின்றன. விழும்போது, பூனை அதன் தடைவிசையை அதிகரிக்க தன் உடலை விரிக்கிறது. சராசரி அளவுள்ள பூனை, அதன் முன், பின் கால்கள் நீட்டிய நிலையில், மணிக்கு சுமார் 60 மைல் (97 கிமீ/மணிக்கு) என்ற இறுதி வேகத்தை அடைகிறது. இது சராசரி அளவுள்ள மனிதனின் விழும்போது வரும் திசை வேகத்தில் பாதியளவு ஆகும். மனிதன் மணிக்கு 120 மைல் (190 கிமீ/மணிக்கு) என்ற இறுதி வேகத்தை அடைகிறான்.
# சுவேதா குப்தா


**சுவேதா குப்தா** (*Shweta Gupta*) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் சிவஹர் மாவட்டம் சீதாமரி பகுதியினைச் சேர்ந்தவர். சுவேதா நாசிக்கில் உள்ள மகாராட்டிரா சுகாதார நிறுவனத்தில் இளநிலை மருத்துவ படிப்பினையும், தர்பாங்காவில் உள்ள எல். எம். மிதல பல்கலைக்கழகத்தில் மருத்துவ மேற்படிப்பினையும் முடித்துள்ளார். ஐக்கிய ஜனதா தளம் கட்சியினைச் சார்ந்த இவர், 2025ஆம் ஆண்டு பீகார் சட்டமன்றத்திற்கு நடைபெற்ற தேர்தலில் சிவகர் சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.  

## தேர்தல் செயல்பாடு
### 2025
# விழும் பூனை



***விழும் பூனை*** (*Falling Cat*) என்பது 1894 ஆம் ஆண்டு பிரெஞ்சு அறிவியலாளரான எட்டியென்-ஜூல்ஸ் மேரி தயாரித்த காலவரிசை ஒளிப்படம் ஆகும். இது 19 ஆம் நூற்றாண்டில் பாரிசில் உள்ள போயிஸ் டி பவுலோன் என்ற பூங்காவில் படமாக்கப்பட்டது. இது பிரான்சில் வெளியிடப்பட்ட மூன்றாவது படமாகும். வரலாற்றில் உயிருள்ள ஒரு பூனையைக் காட்டிய முதல் திரைப்படம் இது என்று நம்பப்படுகிறது. இந்தப் படத்தில் பூனை கீழே விழுந்து அதன் கால்களால் தரையில் தொடுவதை மட்டுமே கொண்டுள்ளது.
# சோடியம் டங்சுடேட்டு



**சோடியம் டங்சுடேட்டு** (*Sodium tungstate*) என்பது Na<sub>2</sub>WO<sub>4</sub> என்ற மூலக்கூற்று வாய்ப்பாட்டால் விவரிக்கப்படும் கனிம வேதியியல் சேர்மமாகும். டங்சுடிக் அமிலத்தினுடைய சோடியம் உப்பான இச்சேர்மம் வெள்ளை நிறத்தில் காணப்படுகிறது. திண்மப் பொருளான இச்சேர்மம் நீரில் கரையும். தங்குதன் தயாரிப்பதற்கு ஒரு மூலப்பொருளாகப் பயன்படுகிறது. தங்குதன் தாதுக்களை உலோகமாக மாற்றுவதில் இது ஓர் இடைநிலை வேதிப் பொருளாகும்.  

## தயாரிப்பு
தங்குதனின் தாதுக்களை சோடியம் ஐதராக்சைடு காரத்துடன் சேர்த்து வினைபுரியச் செய்வதன் மூலம் மூலம் சோடியம் டங்சுடேட் பெறப்படுகிறது. இதில் பொருளாதார ரீதியாக முக்கியமான டங்சுடேட்டுகள், கார நிலையில் உள்ளன. ஊல்பிரமைட்டு கனிமத்திலிருந்து சோடியம் டங்சுடேட்டை பிரித்தெடுப்பது ஓர் எடுத்துக்காட்டு ஆகும்.  

## வினைகள்
சோடியம் டங்சுடேட்டை ஐதரோகுளோரிக் அமிலத்துடன் சேர்த்து வினைப்படுத்தும்போது தங்குதன்(VI) ஆக்சைடு அல்லது அதன் அமில நீரேற்றுகள் உருவாகின்றன:  

:Na<sub>2</sub>WO<sub>4</sub> + 2 HCl → WO<sub>3</sub> + 2 NaCl + H<sub>2</sub>O  
:Na<sub>2</sub>WO<sub>4</sub> + 2 HCl → WO<sub>3</sub>·H<sub>2</sub>O + 2 NaCl  

இவ்வினை நீரிய சோடியம் ஐதராக்சைடைச் சேர்த்து வினை புரியச் செய்தால் தலைகீழாகிறது.  

## பயன்கள்
சோடியம் டங்சுடேட்டின் ஆதிக்கம் செலுத்தும் பயன்பாடு, அதன் தாதுக்களிலிருந்து டங்சுடனைப் பிரித்தெடுப்பதில் ஓர் இடைநிலை வேதிப் பொருளாக உள்ளது என்பதுதானாகும். இவை அனைத்தும் டங்சுடேட்டுகளாகும். சோடியம் டங்சுடேட்டு குறிப்பிட்ட பயன்பாடுகளை மட்டுமே கொண்டுள்ளது.  

கரிம வேதியியலில், சோடியம் டங்சுடேட் ஆல்க்கீன்களின் எபாக்சிசனேற்றத்திற்கும், ஆல்ககால்களை ஆல்டிகைடுகள் அல்லது கீட்டோன்களாக ஆக்சிசனேற்றுவதற்கும் வினையூக்கியாகப் பயன்படுத்தப்படுகிறது. நீரிழிவு எதிர்ப்பு விளைவுகளை இது வெளிப்படுத்துகிறது.  

சோடியம் மற்றும் இலித்தியம் மெட்டாடங்சுடேட்டுகளின் கரைசல்கள் அடர்த்திப் பிரிப்பில் பயன்படுத்தப்படுகின்றன. இத்தகைய கரைசல்கள் புரோமோஃபார்ம் மற்றும் மெத்திலீன் அயோடைடை விட குறைவான நச்சுத்தன்மை கொண்டவை. ஆனால் இயற்கையாக இணைக்கப்பட்ட பல தாதுக்களுக்கு இடையில் இவற்றின் அடர்த்தி உள்ளது.  

சோடியம் டங்சுடேட்டு மாலிப்டினத்தின் போட்டித் தடுப்பானாகும். ஏனெனில் இது தனிமவரிசை அட்டவணையில் மாலிப்டினத்திற்கு நேர் கீழே இருக்கிறது. இது ஒத்த மின்வேதியியல் பண்புகளைக் கொண்டுள்ளது. டங்சுடன் உணவு திசுக்களில் மாலிப்டினத்தின் செறிவைக் குறைக்கிறது.  

சில பாக்டீரியாக்கள் தங்கள் சுவாசச் சங்கிலியின் ஒரு பகுதியாக மாலிப்டினம் துணைக்காரணியைப் பயன்படுத்துகின்றன. இந்த நுண்ணுயிரிகளில், டங்சுடேட்டு மாலிப்டினத்தை மாற்றும். காற்றுச் சுவாசம் மூலம் ஆற்றல் உற்பத்தியைத் தடுக்கும். எனவே, சோதனை உயிரியலில் சோடியம் டங்சுடேட்டின் ஒரு முக்கிய பயன்பாடு உள்ளது. எலிகளின் குடிநீரில் சோடியம் டங்சுடேட்டைச் சேர்ப்பது அவற்றின் குடலில் உள்ள எதிர்மறை பாக்டீரிய குடும்பத்தின் வளர்ச்சியைத் தடுக்கிறது என்று கண்டறியப்பட்டுள்ளது.  

மலட்டுத்தன்மைக்கு சோடியம் டங்சுடேட்டு ஒரு சாத்தியமான சிகிச்சையாக ஆராய்ச்சி செய்யப்பட்டுள்ளது.
# கலாதர் மண்டல்


**கலாதர் மண்டல்** (*Kaladhar Mandal*) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் பூர்ணியா மாவட்டம் இரூபௌலி நகரைச் சேர்ந்தவர். கலாதர் மண்டல் தமிழ்நாட்டில் சேலத்தில் அமைந்துள்ள விநாயக மிசன் பல்கலைக்கழகத்தில் இளங்கலைப் பட்டம் பெற்றுள்ளார். ஐக்கிய ஜனதா தளம் கட்சியினைச் சார்ந்த இவர், 2025ஆம் ஆண்டு பீகார் சட்டமன்றத்திற்கு நடைபெற்ற தேர்தலில் இரூபௌலி சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.  

## தேர்தல் செயல்பாடு
### 2025
# அதிரேக் குமார்


**அதிரேக் குமார்** (*Atirek Kumar*) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் தர்பங்கா மாவட்டம் பாங்கிபூர் பகுதியினைச் சேர்ந்தவர். அதிரேக் குமார் 2008ஆம் ஆண்டு அமெரிக்க ஐக்கிய நாடுகளில் தலாசில் உள்ள டெக்சாசு பல்கலைக்கழகத்தில் இளங்கலைப் பட்டம் பெற்றுள்ளார். ஐக்கிய ஜனதா தளம் கட்சியினைச் சார்ந்த இவர், 2025ஆம் ஆண்டு பீகார் சட்டமன்றத்திற்கு நடைபெற்ற தேர்தலில் குசேசுவர் சதான்சட்டமன்றத் தொகுதியில் போட்டியிட்டு வெற்றி பெற்று சட்டமன்ற உறுப்பினர் ஆனார்.  

## தேர்தல் செயல்பாடு
### 2025
# உலக மாணவர் நாள்



**உலக மாணவர் நாள்** (*World Students' Day*) இந்தியாவில் அக்டோபர் மாதம் 15 ஆம் தேதியன்று கொண்டாடப்படுகிறது. இது இந்தியாவின் 11ஆவது குடியரசுத் தலைவர் ஏ. பி. ஜே. அப்துல் கலாமின் பிறந்த நாளாகும். இந்த நாள் ஐக்கிய நாடுகள் சபையால் நியமிக்கப்பட்டுள்ளது என்று இந்தியாவில் ஒரு பொதுவான தவறான கருத்து நிலவுகிறது. ஆனால் இந்தியாவிற்கான ஐ.நா தகவல் மையமும் பூட்டான் தேசிய தகவல் அதிகாரியுமான இராச்சீவ் சந்திரன், ஒரு தேசிய ஊடகத்திற்கு, ஐக்கிய நாடுகள் சபை அத்தகைய அறிக்கையை எதுவும் வெளியிடவில்லை என்று கூறினார். ஐக்கிய நாடுகள் சபையின் அதிகாரப்பூர்வ வலைத்தளத்தில் அக்டோபர் 15 ஆம் தேதி பன்னாட்டு கிராமப்புறப் பெண்கள் தினமாக அறிவிக்கப்பட்டுள்ளது. ஐக்கிய நாடுகள் சபை எந்தவொரு குறிப்பிட்ட நாளிலும் அதிகாரப்பூர்வ அறிவிப்பை வெளியிட வேண்டுமானால், அது ஓர் உறுப்பு நாடால் பொதுச் சபையிடம் கோரப்பட்டு, பின்னர் விவாதிக்கப்பட்டு வாக்களிக்கப்பட வேண்டும்.  

2015 ஆம் ஆண்டு அஞ்சல் தலையில்]]
# தேசப்பற்று பாடத்திட்டம்

**தேசப்பற்று பாடத்திட்டம்** (*Patriotism Curriculum*) என்பது இந்தியாவின் தில்லி அரசாங்கத்தால் நடத்தப்படும் பள்ளிகளில் குழந்தைகள் காப்பகம் முதல் பன்னிரண்டாம் வகுப்பு வரை படிக்கும் குழந்தைகளுக்காகப் பின்பற்றப்படும் ஒரு கல்வித் திட்டமாகும். 2021 ஆம் ஆண்டு செப்டம்பர் மாதம் 28 ஆம் நாள் முதல் இத்திட்டம் நடைமுறையில் உள்ளது.  

மாணவர்களுக்கு நாட்டின் வரலாறு, கலாசாரம், சட்டம், அரசமைப்பு, தேசிய அடையாளங்கள், வீரர்களின் பங்களிப்பு போன்றவற்றை அறிமுகப்படுத்தி, நாட்டின் மீது அன்பு, பொறுப்பு, சமூகப் பணி உணர்வு ஆகியவற்றை வளர்க்கும் கல்வி முறையாக இத்திட்டம் உருவாக்கப்பட்டது.  

இத்திட்டத்தில் பயிலும் மாணவர்கள் எதிர்கொள்ளும் கேள்விகள் பின்வருமாறு:  

- எல்லையில் இன்னும் தேசபக்தி வீரர்கள் தேவையா?
- நமது சுதந்திரத்தைத் தக்க வைத்துக் கொள்ள தேசபக்தி தேவையா?
- உங்கள் கருத்துப்படி ஊழலில் ஈடுபடுபவர்கள் யார்?
- தேசபக்தி கொண்ட காவல் துறையினர், மருத்துவர்கள், துப்புரவு பணியாளர்கள், அரசியல்வாதிகள் நமக்குத் தேவையா?
- ஓர் இராணுவ வீரரின் பெற்றோரை நாம் ஏன் மதிக்கிறோம்?
# கொல்கத்தா பன்னாட்டு வணிகப் பள்ளி

**கொல்கத்தா பன்னாட்டு வணிகப் பள்ளி** (*International School of Business, Kolkata*) இந்தியாவின் மேற்கு வங்காள மாநிலம் கொல்கத்தா நகரத்தில் உள்ளது. 2002 ஆம் ஆண்டு முதல் மேலாண்மைக் கல்வியை வழங்கி வருகிறது.  

கொல்கத்தாவின் இண்டிசுமார்ட்டு குழுமத்தின் ஒரு பகுதியாக இருக்கும் இந்த நிறுவனம், இங்கிலாந்தின் எடின்பர்க் நேப்பியர் பல்கலைக்கழகத்துடன் உலகளாவிய தொடர்பையும், இங்கிலாந்தின் எடின்பர்க்கில் உள்ள குயின் மார்கரெட் பல்கலைக்கழகம் மற்றும் உலகளவில் உள்ள பிற பல்கலைக்கழகங்கள் மற்றும் சிறந்த மையங்களுடனும் கல்வித் தொடர்புகளைக் கொண்டுள்ளது. நிறுவனத்தின் வளாகம் கிழக்கு இந்தியாவின் தகவல் தொழில்நுட்ப மையமான கொல்கத்தாவின் பிதான்நகரில் உள்ளது. ஐபிஎம், சிடிஎசு, டிசிஎசு, விப்ரோ, பிடபிள்யூசி, சீமென்சு போன்ற பன்னாட்டு தகவல் தொழில்நுட்ப நிறுவனங்களின் அலுவலகங்களுக்கு அருகில் இப்பள்ளி அமைந்துள்ளது.  

மாணவர்கள் கற்கவும், வளரவும், மிக முக்கியமாக, மேலாண்மையின் பல்வேறு துறைகளில் பல திறன்களை வளர்த்து, மேம்படுத்தவும் குறிப்பிடத்தக்க வாய்ப்புகளை ஊக்குவிப்பது இப்பள்ளியின் நோக்கமாகும்.
# வேலூர் புதிய பேருந்து நிலையம்



**வேலூர் புதிய பேருந்து நிலையம்** (*Vellore New Bus Stand*) இந்தியாவின் தமிழ்நாட்டிலுள்ள வேலூர் நகரத்தில் அமைந்துள்ள ஒரு முக்கிய பேருந்து நிலையமாகும். இந்நிலையம் சென்னை-பெங்களூரு, தேசிய நெடுஞ்சாலை 48 (இந்தியா) என்ற சாலையில் பசுமை வட்டத்திற்கு அருகில் அமைந்துள்ளது.. இந்நிலையம் வேலூர் புதிய பேருந்து முனையம் என்ற பெயராலும் அழைக்கப்படுகிறது.  

## பேருந்து நிலையம்
வேலூர் புதிய பேருந்து நிலையம் 53.13 கோடி ரூபாய் செலவில் 9.25 எக்டேர் பரப்பளவில் 3,187 சதுர மீட்டர் பரப்பளவில் கட்டப்பட்டுள்ளது. இங்கு 84 பேருந்து நிறுத்துமிடங்கள், 82 கடைகள், மூன்று உணவு விடுதிகள், ஒவ்வொன்றும் குறைந்தது 75 பேர் அமரக்கூடிய 11 காத்திருப்பு அரங்குகள் உள்ளன. மாற்றுத்திறனாளி பயணிகளுக்காக தனி கழிப்பறைகளும் கட்டப்பட்டுள்ளன. சராசரியாக, நாள்தோறும் 75,000 எண்ணிக்கைக்கும் மேற்பட்ட பயணிகள் நகரத்தில் உள்ள தற்காலிக பேருந்து நிலையத்தைப் பயன்படுத்துகின்றனர். புதிய முனையத்தில் உடல் ஊனமுற்றோருக்கான சாய்வுதளங்களும் கட்டப்பட்டுள்ளன. இது சூரிய சக்தியில் இயங்குகிறது. பேருந்து நிலையத்தின் முழு வசதியும் மூடிய-மின்சுற்று தொலைக்காட்சி கண்காணிப்பின் கீழ் வருகிறது.
# திருவல்லா புறவழிச்சாலை

**திருவல்லா புறவழிச்சாலை** (*Thiruvalla Bypass*) என்பது கேரள மாநில போக்குவரத்துத் திட்டத்தால் கட்டப்பட்ட 2.3 கிலோமீட்டர் நீளமுள்ள புறவழிச் சாலையாகும். இது மழுவங்காட்டில் தொடங்கி இந்தியாவின் கேரள மாநிலத்தின் பத்தனம்திட்டா மாவட்டத்தில் உள்ள திருவல்லா நகரத்தின் மையப்பகுதியைக் கடந்து இராமஞ்சிராவில் முடிகிறது. இந்தச் சாலை ஒரு புறவழிச்சாலை என்று அழைக்கப்பட்டாலும், பிரதான சாலையை விட அதிகமான சமிக்கைகள் மற்றும் சந்திப்புகளைக் கொண்டுள்ளது. இதனால் வலையமைப்பு அல்லது சாலைகள் அதிகரிக்கின்றன. சமிக்கைகளுக்காக செலவிடும் நேரத்தை இச்சாலை மிச்சப்படுத்துவதில்லை. இந்தச் சாலையில் நுழையும் வாகனங்கள், அதை ஒரு புறவழிச் சாலையாகக் கருதி, அதில் உள்ள குறுக்கு வழிகள் காரணமாக ஆபத்துகளை ஏற்படுத்துகின்றன. இந்தச் சாலை 2021 ஆம் ஆண்டு பிப்ரவரி மாதம் 14 ஆம் தேதியன்று பொதுமக்களுக்குத் திறக்கப்பட்டது. இந்த புறவழிச்சாலையில் ஒயெம்சிஏ சந்திப்பில் திருவல்லா-கும்பழா சாலைக்கு மேலே 220 மீட்டர் நீளமுள்ள மேம்பாலம் உள்ளது. திருவல்லா புறவழிச்சாலை திருவல்லா-மல்லப்பள்ளி சாலையை இராமஞ்சிராவில் உள்ள எம்சி சாலையுடன் இணைக்கிறது. இந்த திட்டத்தின் செலவு ₹37.5 கோடி ஆகும்.  

₹33 கோடி மதிப்பிலான இந்த புறவழிச்சாலைத் திட்டத்தின் பணிகளை முன்னாள் முதல்வர் உம்மன் சாண்டி 2014 ஆம் ஆண்டு டிசம்பர் மாதத்தில் முறையாகத் தொடங்கி வைத்தார். 2016 அக்டோபர் மாதத்தை திட்டத்தை முடிப்பதற்கான காலக்கெடுவாக நிர்ணயித்தார். இருப்பினும், நிலம் கையகப்படுத்துவதில் இந்தத் திட்டம் சட்டச் சிக்கல்களில் சிக்கியது. இதுவும், இரண்டு ஆண்டுகளுக்கு முன்பு ஒப்பந்ததாரர் பணியை பாதியிலேயே கைவிட்டதும் சேர்ந்து, திட்டத்தை மோசமாகப் பாதித்தது.
# அல்டைட்டு



**அல்டைட்டு** (*Altaite*) என்பது PbTeஎன்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். ஈய தெலூரைடு வகை கனிமமான இது சம அளவு படிக அமைப்பைக் கொண்டுள்ளது. மஞ்சள் கலந்த வெண்மை நிறத்தில் காணப்படுகிறது. கலீனா கனிமக் குழுவில் இடம்பெற்றுள்ளது. ஏனெனில் இது கலீனாவின் பல பண்புகளைப் பகிர்ந்து கொள்கிறது. வெளிர் நிற கனிமம் வழக்கத்திற்கு மாறாக அதிக அடர்த்தியைக் கொண்டுள்ளது. அல்டைட்டு மற்றும் பிற அரிய தெலூரைடுகள் சல்பைட்டு கனிம வகுப்பில் வகைப்படுத்தப்படுகின்றன.  

பன்னாட்டு கனிமவியல் சங்கம் அல்டைட்டு கனிமத்தை Altஎன்ற குறியீட்டால் அடையாளப்படுத்துகிறது.  

அல்டைட்டு கனிமம் 1845 ஆம் ஆண்டு மத்திய ஆசியாவிலுள்ள அல்தாய் மலைகளில் கண்டுபிடிக்கப்பட்டது. இந்த மலைகளைத் தவிர, அல்டைட்டு கசகசுத்தானின் சிரியானோவ்சுக்கு நகரம்; அமெரிக்காவின் பிரைசு மாகாணத்திலுள்ள இரிட்ச்சி கிரீக் படிவுகள்; மெக்சிகோவின் மோக்டெசுமா; மற்றும் சிலியின் கோக்விம்போ உள்ளிட்ட பிற இடங்களிலும் காணப்படுகிறது.
# திரு. வி. க. பாலம்



**திரு. வி. க. பாலம்** (*Thiru Vi. Ka. Bridge*) இந்தியாவின் தமிழ்நாடு மாநிலம் சென்னையில் உள்ள அடையார் ஆற்றின் குறுக்கே கட்டப்பட்டுள்ள ஒரு சாலைப் பாலமாகும். இது ஆற்றின் வடக்கே மைலாப்பூரையும் தெற்கே அடையாurயும் இணைக்கிறது. இந்திய சுதந்திரப் போராட்ட வீரர் திரு. வி. கல்யாணசுந்தரத்தின் பெயரிடப்பட்ட இந்தப் பாலம், 1840 ஆம் ஆண்டு கட்டப்பட்ட எல்பின்சுடோன் பாலத்திற்குப் பதிலாக 1973 ஆம் ஆண்டு கட்டப்பட்டது.
# குந்தனூர் மேம்பாலம்



**குந்தனூர் மேம்பாலம்** (*Kundannoor flyover*) இந்தியாவின் கேரள மாநிலத்தில் உள்ள தேசிய நெடுஞ்சாலை எண் 66 சாலையின் ஒரு பகுதியாகும். ஆறு வழி மேம்பாலம் கொச்சியில் உள்ள குந்தனூர் சந்திப்புக்கு மேலே செல்கிறது. மாநிலத்தின் மிகவும் பரபரப்பான சந்திப்புகளில் இப்பாலமும் ஒன்றாகும்.  

குந்தனூர் மேம்பாலம் மொத்தம் 731 மீ நீளம் கொண்டதாகும். இதில் அணுகு சாலைகளும் அடங்கும். இப்பாலம் ரூ. 80 - 88 கோடி செலவில் கட்டப்பட்டது. இந்த மேம்பாலம் 24.1 மீட்டர் கூட்டு அகலத்தில் ஆறு வழி போக்குவரத்தை எளிதாக்குகிறது. இருபுறமும் 14 நீட்டங்கள் உள்ளன. இந்தக் கட்டுமானப் பணிகளை கேரள சாலைகள் மற்றும் பாலங்கள் மேம்பாட்டுக் கழகம் மேற்கொண்டது. 2021 ஆம் ஆண்டு சனவரி மாதத்தில் குந்தனூர் மேம்பாலம் பொதுமக்களுக்குத் திறக்கப்பட்டது.
# தனூப்பு

**தனூப்பு** (*Danube*) என்பது ஒரு கப்பலின் பெயராகும். நூர்சு லைன் என்ற கப்பல் நிறுவனத்திற்காக 1890 ஆம் ஆண்டு இக்கப்பல் கட்டப்பட்டது. 1,459 டன் எடையுள்ள பாய்மரக் கப்பலான இதற்கு ஐரோப்பாவின் இரண்டாவது மிக நீளமான ஆறான தன்யூபு ஆறு ஆற்றின் பெயரிடப்பட்டது.  

1891 ஆம் ஆண்டு சூன் மாதம் 15 ஆம் தேதியன்று தனூப்பு கப்பல் 591 இந்திய ஒப்பந்தத் தொழிலாளர்களை ஏற்றிக்கொண்டு பிச்சி தீவுக்கு ஒரு பயணம் மேற்கொண்டது. மேலும், 1892 ஆம் ஆண்டில் 609 பயணிகளை ஏற்றிக்கொண்டு டிரினிடாட்டுக்கும் ஒரு பயணம் மேற்கொண்டது. 1892 சனவரி மாதம் 1 ஆம் தேதியன்று அங்கு வந்தது. இந்தப் பயணத்தின் போது 29 பேர் இறந்தனர்.  

பின்னர் 1892 ஆம் ஆண்டில், குவாதலூப்பிலிருந்து நியூயார்க் நகரத்திற்குச் செல்லும் பயணத்தின் போது தனூப்பு காணாமல் போனது. காணாமல் போன கப்பல் பற்றிய தகவல்கள் ஒரு மர்மமாகவே உள்ளது.
# இரல்லாபண்டி கவிதா பிரசாத்


**இரல்லபண்டி கவிதா பிரசாத்** (*Rallabandi Kavitha Prasad*) (பிறப்பு இரல்லாபாண்டி வெங்கடேசுவர பிரசாதா ராஜு) இந்தியவைச் சேர்ந்த கவிஞரும், கவனக நிபுணரும் ஆவார். இவர் சதாவதானம் (நூறு மடங்கு நினைவாற்றல்) மற்றும் திவிசாதவதனம் (இருநூறு மடங்கு நினைவாற்றல்) உட்பட 500 க்கும் மேற்பட்ட கவனக நிகழ்ச்சிகளை நிகழ்த்தியுள்ளார். நவரசவதானம் (ஒன்பது மடங்கு நினைவாற்றல்), அஷ்டாதவதனம் (பதினெட்டு மடங்கு நினைவாற்றல்) போன்ற பல்வேறு நிகழ்ச்சிகளையும் நிகழ்த்தியுள்ளார். “அவதான வித்யா-ஆரம்ப விகாசலு” என்ற தலைப்பில் தனது ஆராய்ச்சிக்காக உசுமானியா பல்கலைக்கழகத்தில் தத்துவவியலில் முனைவர் பட்டம் பெற்றார். மேலும் இவர் “அவதான ராராஜு ” என்றும் அழைக்கப்பட்டார். நாகினி தேவி என்பவரை மணந்தார். இவர்களுக்கு இராமகோட்டிசுவர ராஜு மற்றும் சம்வரன் காஷ்யப் என இரு மகன்களௌள்ளனர்.  

## இளமை வாழ்க்கை
இரல்லபண்டி கவிதா பிரசாத் ஆந்திரப் பிரதேசத்தின் கிருஷ்ணா மாவட்டத்தின் (இப்போது என் டி ஆர் மாவட்டம்) கம்பலகுடெம் மண்டலத்தின் நெமாலியில் பிறந்தார். கல்லூரியில் பட்டம் பெற்ற இவர் கல்வியியலில் இளங்கலைப் பட்டமும் பெற்றுள்ளார். பத்ராச்சலம் மற்றும் சரபாகா பகுதிகளில் உள்ள தனியார் பள்ளிகளில் ஆசிரியராக தனது வாழ்க்கையைத் தொடங்கினார். பின்னர் இவருக்கு அரசுப்பணி கிடைத்தது. அங்கு தெலுங்கு மொழி மற்றும் கலாச்சாரத்தை மேம்படுத்த பணியாற்றினார்.  

## தொழில் வாழ்க்கை
இரல்லபண்டி கவிதா பிரசாத் இந்திய அஞ்சல் சேவையில் சேர்ந்து ஐதராபாத்தில் அஞ்சல் அதிகாரியாக பணியாற்றினார். பின்னர் குடிமைப் பணிகளுக்கான தேர்வில் தேர்ச்சி பெற்று சமூக நலத்துறையில் துணை இயக்குநர் ஆனார். பின்னர் ஆந்திரப் பிரதேசத்தின் பிராந்திய இணை இயக்குநர், கலாச்சாரத் துறையின் இயக்குநர், மற்றும் பிரிக்கப்படாத ஆந்திரப் பிரதேசத்திலும் பின்னர் புதிதாக உருவாக்கப்பட்ட தெலங்காணாவிலும் உள்ள திருமலை திருப்பதி தேவஸ்தான அதிகாரியாகவும் பணியாற்றினார்.  

## தெலுங்கு மொழி மற்றும் இலக்கியத்தை மேம்படுத்துதல்
பிரசாத் தெலுங்கு மொழியில் புலமை வாய்ந்தவராக அறியப்பட்டார். இவர் அஷ்டவதானம், சாதாவதானம் மற்றும் அஷ்டாதாச அவதானம் ஆகியவற்றை அறிமுகப்படுத்தி, நினைவாற்றல் கலையில் சிறந்து விளங்கினார். மேலும், 500 க்கும் மேற்பட்ட அவதானங்களை நிகழ்த்தினார்.  

இவர் ஒரு பேச்சாளராகவும் இருந்தார். டாக்டர் சி. நாராயண ரெட்டி முன்னிலையில், கண்ட பாடியம் பாணியில் 300 கவிதைகளை வழங்கினார். மேலும் டாக்டர் ரெட்டியால் ‘ஆசு கவி சாம்ராட்’ என்ற பட்டமும் இவருக்கு வழங்கப்பட்டது. பத்திராசலம் கோவிலில் “கவிதையில் வாழ்க ” என்ற நிகழ்ச்சியையும் நிகழ்த்தினார்.  

2012 ஆம் ஆண்டில் திருப்பதியில் நான்காவது உலகத் தெலுங்கு மாநாட்டை ஏற்பாடு செய்ய இவர் உதவினார்.  

## இறப்பு
சிறுநீரகச் செயலிழப்பால் பாதிக்கப்பட்ட பிரசாத் தனது 53 வயதில் இறந்தார்.
# எரிமலை எண்


**எரிமலை எண்** (*Volcano Number*) என்பது பூமியில் உள்ள எரிமலைகள் மற்றும் எரிமலைகளின் அம்சங்களை தனித்துவமாக அடையாளம் கண்டு குறியிடுவதற்கான ஒரு படிநிலை புவியியல் அமைப்பாகும். எரிமலை குறிப்பு கோப்பு எண், எரிமலை எண்ணிடும் அமைப்பு என்ற பெயர்களாலும் இது அழைக்கப்படுகிறது. 2013 ஆம் ஆண்டு செப்டம்பர் மாதம் 30 ஆம் தேதியன்று நிலவரப்படி எரிமலை எண் என்பது 6 எண்களைக் கொண்டுள்ளது. எழுத்துக்கள் போன்ற எண் அல்லாத குறியீடுகள் இதில் சேர்க்கப்படுவதில்லை. மேலும் பழைய எண்ணிடும் அமைப்புடன் ஏற்படும் குழப்பத்தைத் தவிர்ப்பதற்காக, எந்த எரிமலை எண்ணும் 0 அல்லது 1 என்ற எண்ணில் தொடங்குவதில்லை.  

எரிமலை எண் அமைப்பு, 1930-ஆம் ஆண்டுகளின் பிற்பகுதியில், பன்னாட்டு எரிமலை ஆய்வுக் கழகத்தின் உலகின் செயல்படும் எரிமலைகளின் பட்டியல் தயாரிக்கும் திட்டத்தால் உருவாக்கப்பட்டது. தற்போது அக்கழகம் புவி உட்புறத்தின் எரிமலை மற்றும் வேதியியல் தொடர்பான சர்வதேச சங்கம் என்ற பெயரில் செயல்படுகிறது.
# எரிமலை ஆய்வகம்

**எரிமலை ஆய்வகம்** என்பது எரிமலையின் ஆராய்ச்சி மற்றும் கண்காணிப்பை மேற்கொள்ளும் ஒரு நிறுவனம் ஆகும்.  

ஒவ்வொரு ஆய்வகமும் நில அதிர்வு, பிற புவி இயற்பியல் மாற்றங்கள், தரை அசைவுகள், எரிமலை வாயு வேதியியல் மற்றும் நீர்நிலை நிலைமைகள் மற்றும் வெடிப்புகளுக்கு இடையிலும் அதன் போதும் ஏற்படும் செயல்பாடுகள் ஆகியவற்றைத் தொடர்ந்தும் அவ்வப்போதும் கண்காணிக்கிறது. அவை நடந்து கொண்டிருக்கும் வெடிப்புகள் பற்றிய விரிவான பதிவையும் வழங்குகின்றன.  

## கண்காணிப்பு
இந்த உற்றுநோக்கல்கள் வெடிப்பு நடத்தையை வகைப்படுத்தவும், வெடிப்புக்கு வழிவகுக்கும் முன்னோடி செயல்பாட்டின் தன்மையை அடையாளம் காணவும், பல்வேறு வகையான படிவுகள் இடம்பெயரும் செயல்முறைகளை வரையறுக்கவும், ஒவ்வொரு வகையான வெடிப்பாலும் கட்டவிழ்த்து விடக்கூடிய ஆபத்துகளைக் குறிப்பிடவும் உதவுகின்றன. முன்னோடி அறிகுறிகளை நேரடியாக உற்றுநோக்குவதன் மூலம், வெடிப்புகளை எதிர்பார்க்கலாம். எரிமலை அமைதியின்மைக் காலங்களில், ஆய்வகங்கள் எச்சரிக்கைகளையம் பரிந்துரைகளையும் வழங்குகின்றன. இந்நிறுவனங்கள் முடிவெடுக்கும் அதிகாரம் பெற்றுள்ள அரசாங்க குடிமைப் பாதுகாப்பு நிறுவனங்களுக்கு (அமெரிக்காவில் உள்ள கூட்டாட்சி அவசரநிலை மேலாண்மை நிறுவனம் அல்லது இத்தாலியில் உள்ள புரோட்டீசியோன் சிவில்) ஒரு ஆலோசனைப் பாத்திரத்தை வகிப்பதுடன் தொடர்ந்து கண்காணிப்புத் தரவை உருவாக்குகின்றன.  

அனைத்து கண்காணிப்பு நடவடிக்கைகளுக்கும் அடிப்படையான பூகம்பங்கள் என்பது எரிமலை செயல்முறைகளில் அடிப்படை ஆராய்ச்சியின் தொடர்ச்சியான திட்டமாகும், இது பல்கலைக்கழகங்கள், அரசு நிறுவனங்கள் (உதாரணமாக அமெரிக்காவில் பிற அமெரிக்க புவியியல் ஆய்வு மையங்கள் மற்றும் NOAA உடன்), தொழில்துறை மற்றும் அரசு சாரா நிறுவனங்களுடன் கூட்டு ஆய்வுகள் மூலம் கூடுதலாக வழங்கப்படுகிறது. இத்தகைய ஆராய்ச்சி பொதுவாக கண்காணிப்பு மற்றும் வெடிப்புத் தரவின் நேரடி விளக்கத்தை உள்ளடக்கியது, மேலும் இது எரிமலை அமைப்புகளின் தத்துவார்த்த அல்லது ஆய்வக உருவகப்படுத்துதல்களால் சோதிக்கக்கூடிய கருத்தியல் மாதிரிகளை உருவாக்குவதற்கு வழிவகுக்கிறது.  

கிட்டத்தட்ட அனைத்து ஆய்வகங்களும் உலக எரிமலை ஆய்வக அமைப்பின் (WOVO) உறுப்பினர்களாக உள்ளன. பழமையான எரிமலை ஆய்வகம் நேபிள்ஸில் உள்ள ஒஸ்ஸர்வேடோரியோ வெசுவியானோ (1841 இல் நிறுவப்பட்டது), இப்போது இத்தாலிய அரசு நிறுவனமான INGV இன் உறுப்பினராக உள்ளது.
# தேசிய புவி இயற்பியல் மற்றும் எரிமலையியல் நிறுவனம்


**புவி இயற்பியல் மற்றும் எரிமலைக்கான தேசிய நிறுவனம்** என்பது இத்தாலியில் உள்ள புவி இயற்பியல் மற்றும் எரிமலைக்கான ஆராய்ச்சி நிறுவனம் ஆகும்.  

புவி இயற்பியல் மற்றும் எரிமலைக்கான தேசிய நிறுவனம் இத்தாலிய கல்வி, பல்கலைக்கழகங்கள் மற்றும் ஆராய்ச்சி அமைச்சகத்தால் நிதியளிக்கப்படுகிறது. இத்தாலிய குடிமைப் பாதுகாப்பு அமைப்பிற்குள் அதன் முக்கிய பொறுப்புகள், நில அதிர்வு மற்றும் எரிமலை நிகழ்வுகளுக்கான தேசிய வலையமைப்புகளைப் பராமரித்தல் மற்றும் கண்காணித்தல், இத்தாலிய மக்களுக்கான தொடர்பு மற்றும் கல்வி நடவடிக்கைகள் ஆகியவையாகும். இந்த நிறுவனம் ரோமில் உள்ள தலைமையகத்திற்கும் மிலன், போலோக்னா, பிசா, நேபிள்ஸ், கட்டானியா மற்றும் பலெர்மோவில் உள்ள பிற பிரிவுகளுக்கும் இடையில் விநியோகிக்கப்பட்ட சுமார் 2000 பேரைப் பணியமர்த்துகிறது.  

அறிவியல் வெளியீடுகள் தயாரிப்பின் அடிப்படையில் புவி இயற்பியல் மற்றும் எரிமலைக்கான தேசிய நிறுவனம் முதல் 20 ஆராய்ச்சி நிறுவனங்களில் ஒன்றாகும். இது பல ஆராய்ச்சி திட்டங்களில் பங்கேற்று ஒருங்கிணைக்கிறது மற்றும் பிற நிறுவனங்களுடன் இணைந்து சர்வதேச அறிவியல் கூட்டங்களை ஏற்பாடு செய்கிறது.  

## தலைவர்கள்

- 29 செப்டம்பர் 1999 – 11 ஆகஸ்ட் 2011: என்ஸோ போஷி
- 12 ஆகஸ்ட் 2011 – 21 டிசம்பர் 2011: டொமினிகோ ஜியார்டினி
- 21 மார்ச் 2012 – 27 ஏப்ரல் 2016 : ஸ்டெஃபனோ கிரெஸ்டா (21 டிசம்பர் 2011 முதல் செயல் தலைவர்)
- 28 ஏப்ரல் 2016 – தற்போது வரை: கார்லோ டோக்லியோனி.
- ஃபேபியோ ஃப்ளோரிண்டோ மார்ச் 27, 2025 அன்று தலைவராக நியமிக்கப்பட்டார்.
# கொத்தமல்லி சம்பா



**கொத்தமல்லி சம்பா** *(Kothamalli Samba)* என்று அழைக்கப்படும் இந்த நெல் வகை, இந்திய மாநிலமான தமிழ்நாட்டின் பாரம்பரிய நெல் வகையாகும். இதன் அரிசி கொத்தமல்லியின் லேசான மணம் இருப்பதால் இது கொத்தமல்லி அரிசி என்றும் அழைக்கப்படுகிறது. மேலும் இதன் தானிய வடிவம் கொத்தமல்லி விதைகளை போல உருண்டை வடிவில் இருப்பதாலும், இதற்கு கொத்தமல்லி சம்பா என்றும் அழைக்கப்படுகிறது.  

## காலம்
நடுத்தர கால அளவில் அறுவடைக்கு தயாராகும் இந்த நெல் வகை, 135 நாட்களில் முதிர்வடைவதாக கூறப்படுகிறது. வறட்சி காலங்களில் தாங்கி வளரக்கூடிய நெற்பயிராக உள்ள இது,  

## சாகுபடி
இது வறட்சியை தாங்கி வளரும் இரகம் என்பதால், வாரம் ஒரு முறை நீர்ப்பாசனம் செய்தலே போதும் என கருதப்படுகிறது. தண்ணீர் பற்றாக்குறையாக இருந்தாலும் வெற்றி கரமாக அறுவடை செயது விடக்கூடிய இந்நெல் இரகத்தின் கூளத்தின் மகசூல் அதிகம் இருக்கும் என கூறப்படுகிறது.  

## மகசூல்
ஒரு கதிர் தலைக்கு சுமார் 132 தானியங்கள் வைக்கக்கூடிய இந்த நெல் வகையின் தானியம், வைக்கோல் நிறத்திலும், அரிசி மந்தமான வெள்ளை *(கொத்தமல்லி சம்பா சிவப்பு)* நிறத்திலும் உள்ள நடுத்தர மற்றும் தடித்த அரிசியாகும். 1000 தானியங்களின் எடை 32.0 கிராம் உள்ள இதன் மகசூல், ஒரு ஏக்கருக்கு சராசரியாக 1,000 கிலோ கூலமும், 1,900 கிலோ கூளமும் உற்பத்தித் திறன் கொண்டதாக பதிவு செய்யப்பட்டுள்ளது.
# சிங்கப்பூர் அறிவுசார் சொத்துரிமை அலுவலகம்



**சிங்கப்பூர் அறிவுசார் சொத்துரிமை அலுவலகம்** (*Intellectual Property Office of Singapore*) என்பது சிங்கப்பூர் அரசாங்கத்தின் சட்ட அமைச்சகத்தின் கீழ் உள்ள ஒரு சட்டரீதியான வாரியமாகும். சிங்கப்பூர் அறிவுசார் சொத்துரிமை அலுவலகம், அறிவுசார் சொத்துரிமை (ஐபி) சட்டங்களை அறிவுறுத்தவும், நிர்வகிக்கவும், விழிப்புணர்வை ஊக்குவிக்வும் செய்வதுடன் சிங்கப்பூரில் அறிவுசார் சொத்துரிமையின் வளர்ச்சியை எளிதாக்குவதற்கான உள்கட்டமைப்பை வழங்குகிறது.  

சிங்கப்பூர் அறிவுசார் சொத்துரிமை அலுவலகம் 9 அக்டோபர் 2015 முதல் காப்புரிமை ஒத்துழைப்பு ஒப்பந்தத்தின் கீழ் சிங்கப்பூரில் செயல்படும் ஒரு சர்வதேச தேடல் ஆணையம் மற்றும் சர்வதேச ஆரம்ப பரிசோதனை ஆணையம் ஆகும்.  

2024ஆம் ஆண்டில், அப்போதைய சிங்கப்பூர் அறிவுசார் சொத்துரிமை அலுவலக தலைமை நிர்வாகி ரெனா லீ, டைம் இதழ் 2024இன் 100 மிகவும் செல்வாக்கு மிக்க நபர்களின் பட்டியலில் சேர்க்கப்பட்டார்.  

## மாநாடுகள்
அறிவுசார் சொத்துரிமை தொடர்பான பின்வரும் சர்வதேச உடன்படிக்கைகளில் சிங்கப்பூர் உறுப்பினராக உள்ளது.  

- பாரிசு மாநாடு
- இலக்கிய மற்றும் கலைப் படைப்புகளைப் பாதுகாப்பதற்கான பெர்ன் மாநாடு
- மாட்ரிட் நெறிமுறை
- நீஸ் ஒப்பந்தம்
- காப்புரிமை ஒத்துழைப்பு ஒப்பந்தம்
- புடாபெசுட்டு ஒப்பந்தம்
- அசொபாநி பதிப்புரிமை ஒப்பந்தம்
- அசொபாநி செயல்திறன் மற்றும் ஒலி வரைவு ஒப்பந்தம்
- புதிய தாவர வகைகளைப் பாதுகாப்பதற்கான சர்வதேச மாநாடு "யுபிஓவி மாநாடு" என்று அழைக்கப்படுகிறது.
- சர்வதேச தொழில்துறை வடிவமைப்பு பதிவு தொடர்பான ஹேக் ஒப்பந்தத்தின் ஜெனீவா சட்டம் (1999)
- வர்த்தக முத்திரை சட்ட சிங்கப்பூர் ஒப்பந்தம்

## மேலாண்மை
**தலைமை நிர்வாகி**

| 1 ஏப்ரல் 2001 - 31 மே 2011 | லிவு வூன் யின் |  |
| --- | --- | --- |
| 1 சூன் 2011 - 15 நவம்பர் 2015 | தான் யிக் சான் |  |
| 16 நவம்பர் 2015 - 31 சூலை 2020 | தாரென் தாங் கெங் சிம் |  |
| 1 ஆகத்து 2020 - 28 பெப்ரவரி 2025 | ரீனா லீ |  |
| 1 மார்ச் 2025 - முதல் | தான் கோக் குவீ | } |
# ஆல் அலோன்


**ஆல் அலோன்** ( *All Alone, NURP.39.SDS.39* ) என்பது இரண்டாம் உலகப் போரின் போது தேசிய புறா சேவையில் பணியாற்றிய போது, 1943 ஆகத்து மாதம் ஒரே நாளில் தொலைவுக்கு பறந்து சென்று ஒரு முக்கிய இரகசியச் செய்தியை கொண்டு சென்று சேர்த்தது. அப்போது துணிச்சலுடன் பணிபுரிந்ததற்காக அங்கீகரிக்கப்பட்ட ஒரு போர்ப் புறா ஆகும்.  

## பணி
1943 ஆம் ஆண்டு கோடையில், ஆல் அலோன் ஒரு உளவாளியுடன் பிரான்சின் வியன்னாவிற்கு சென்றது. படுகொலைகளை நடத்தவும், யூதர்களை நாடுகடத்துவதற்காக சுற்றி வளைக்கவும், பிரெஞ்சு கிளர்ச்சியாளர்களைத் தாக்கவும் இருந்த மிலிஸ் என்ற இரகசிய துணை ராணுவக் குழுவைப் பற்றிய முக்கியமான தகவல்களை உளவாளி அறிந்துகொண்டார். ஆல் அலோன் இந்தத் தகவலை நானூறு மைல்களுக்கு மேல், ஆங்கிலக் கால்வாயைக் கடந்து, இருபத்தி நான்கு மணி நேரத்திற்குள் இங்கிலாந்தின் ஸ்டெய்ன்ஸில் உள்ள தனது இருப்பிடத்திற்கு கொண்டு சென்றது. ஆல் அலோன் பறந்துவந்த வேகமும், விரைவான செயலும் ஆல் அலோனுக்கு 1946 இல் போர் விலங்குகளின் "... வீரம் மற்றும் கடமை உணர்ச்சிக்காக" வழங்கப்படும் டிக்கின் பதக்கம் வழங்கப்பட்டது.
# சலே முகமது அல்லாதீன்



**சலே முகமது அல்லாதீன்** (*Saleh Muhammad Alladin*) இந்தியாவைச் சேர்ந்த ஒரு வானியலாளர் ஆவார். 1931 ஆம் ஆண்டு மார்ச்சு மாதம் 3 ஆம் தேதியன்று இவர் பிறந்தார். முனைவர் அபீசு சலே முகமது அல்லாதீன் என்ற பெயராலும் அறியப்படுகிறார். அகமதியா இசுலாமிய சீர்திருத்த இயக்கத்தைச் சேர்ந்தவராக இயங்கினார். அல்லாதீன் 1963 ஆம் ஆண்டு சிகாகோ பல்கலைக்கழகத்தில் முனைவர் பட்டம் பெற்றார். உலகின் மிகவும் பிரபலமான 100 வானியலாளர்களில் ஒருவராகவும், இந்தியாவின் முன்னாள் குடியரசு தலைவர் ஆ.ப.ஜெ. அப்துல் கலாமின் கல்வி ஆலோசகராகவும் பணியாற்றியுள்ளார். பல புத்தகங்கள், நூற்றுக்கணக்கான கட்டுரைகள், ஐம்பதுக்கும் மேற்பட்ட ஆராய்ச்சி கட்டுரைகளை வெளியிட்டுள்ளார்.  

ஐதராபாத்தில் உள்ள உசுமானிய பல்கலைக்கழகத்தில் பேராசிரியராகவும் மற்றும் வானியல் மேம்பாட்டு ஆய்வு மையத்தின் இயக்குநராகவும் இருந்துள்ளார். பன்னாட்டு வானியல் ஒன்றியம், இந்திய வானியல் சங்கம், இந்திய பிளாசுமா அறிவியல் சங்கம், பொது சார்பியல் மற்றும் இந்திய இயற்பியல் ஆசிரியர்கள் சங்கம் போன்ற பல அறிவியல் சங்கங்களில் இவர் ஒரு முக்கிய உறுப்பினராக இருந்துள்ளார்.  

## 1984 ஆம் ஆண்டு சூரிய மற்றும் சந்திர கிரகணம்
இரமலான் மாதத்தில் சூரிய மற்றும் சந்திர கிரகணங்கள் ஒவ்வொரு 22 வருடங்களுக்கும் ஒரே நேரத்தில் நிகழ்கின்றன. ஆனால் அவை ஒரு குறிப்பிட்ட பகுதியில் நிகழும் என்பது கிட்டத்தட்ட சாத்தியமற்றது என்றும், காதியன் நகரத்தின் மீது கடைசியாக சூரிய மற்றும் சந்திர கிரகணங்கள் 600 ஆண்டுகளுக்கு முன்பு நிகழ்ந்தன என்றும் அல்லாதீன் சுட்டிக் காட்டினார்.  

## மதம்
அல்லாதீனின் தாத்தா சேத் அப்துல்லா அலாதீன் அகமதிய இசுலாமிய சமயத்தில் இணைந்த குடும்பத்தின் முதல் நபராவார். தனது செல்வத்தின் பெரும்பகுதியை இவர் இசுலாம் சமயத்தின் வளர்ச்சிக்காக அர்பணித்தார். கலீபத்துல் மசீக் வி மிர்சா மசூரூர் அகமதுவின் கீழ் இந்தியாவில் அகமதிய இசுலாம் சமாத்தின் மிக உயர்ந்த அமைப்பான சதார் அஞ்சுமன் அகமதியாவின் தலைவராக 4 ஆண்டுகள் இருந்தார். மிர்சா மசுரூர் அகமது அவரை உலுவ் அல்பாப் என்று அழைத்தார். அதாவது புாிதல் திறமை பெற்றவர்களில் ஒருவர் என்பது இதன் பொருளாகும்.  

## தனிப்பட்ட வாழ்க்கை
அல்லாதீன் இந்தியாவின் ஐதராபாத்தில் பிறந்தார். அவருக்கு ஏற்பட்ட நோயின் காரணமாக 2011 ஆம் ஆண்டு மார்ச்சு மாதம் 20 ஆம் தேதியன்று காலமானார்.  

## விருதுகள்
- மேகநாத் சாகா விருது பல்கலைக் கழக மானியக் குழு புது டெல்லி 1981
- பாரத் சிறப்பு விருது
- இந்திய நட்பு மன்றம்